Document ID: 32006D0797

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Νοεμβρίου 2006
σχετικά με τη μη καταχώριση των ουσιών αμιδοσουλφονικό αμμώνιο, εξακοναζόλη, τετραθειοανθρακικό νάτριο και 8-υδροξυκινολίνη στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν τις εν λόγω δραστικές ουσίες
[κοινοποιηθείσα υπό τον αριθμό Ε(2006) 5535]
(Κείμενο που παρουσιάζει ενδιαφέρον για τον ΕΟΧ)
(2006/797/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο,
Εκτιμώντας τα ακόλουθα:
(1)
Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι ένα κράτος μέλος μπορεί, επί περίοδο δώδεκα ετών από την ημερομηνία κοινοποίησης της οδηγίας αυτής, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα I της οδηγίας αυτής και τα οποία διατίθενται ήδη στην αγορά δύο έτη μετά την ημερομηνία κοινοποίησης, ενώ παράλληλα οι εν λόγω ουσίες εξετάζονται σταδιακά στο πλαίσιο σχετικού προγράμματος εργασίας.
(2)
Οι κανονισμοί (ΕΚ) αριθ. 451/2000 (2) και (ΕΚ) αριθ. 1490/2002 (3) της Επιτροπής ορίζουν τις λεπτομέρειες εφαρμογής της δεύτερης και της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου. Για τις δραστικές ουσίες για τις οποίες ο κοινοποιών παραλείπει να εκπληρώσει τις υποχρεώσεις του που προβλέπονται από τους εν λόγω κανονισμούς, δεν πραγματοποιείται έλεγχος πληρότητας ή αξιολόγηση του σχετικού φακέλου. Για τις ουσίες αμιδοσουλφονικό αμμώνιο, εξακοναζόλη, τετραθειοανθρακικό νάτριο και 8-υδροξυκινολίνη δεν υποβλήθηκε πλήρης φάκελος εντός της καθορισμένης προθεσμίας. Επομένως, δεν καταδείχθηκε ότι, σύμφωνα με τους προτεινόμενους όρους χρήσης, τα φυτοπροστατευτικά προϊόντα που περιέχουν αυτές τις δραστικές ουσίες πληρούν γενικά τις απαιτήσεις που ορίζει το άρθρο 5 παράγραφος 1 στοιχεία α) και β) της οδηγίας 91/414/ΕΟΚ. Κατά συνέπεια, οι εν λόγω δραστικές ουσίες δεν πρέπει να καταχωριστούν στο παράρτημα I της οδηγίας 91/414/ΕΟΚ και τα κράτη μέλη πρέπει να ανακαλέσουν όλες τις εγκρίσεις φυτοπροστατευτικών προϊόντων που περιέχουν τις ουσίες αυτές.
(3)
Για όσες δραστικές ουσίες είναι βραχύς ο χρόνος προειδοποίησης για την ανάκληση φυτοπροστατευτικών προϊόντων που περιέχουν τις ουσίες αυτές, είναι εύλογο να δοθεί περίοδος χάριτος για τη διάθεση, την αποθήκευση, την κυκλοφορία στην αγορά και τη χρήση υφιστάμενων αποθεμάτων ανώτατης διάρκειας δώδεκα μηνών ώστε να δοθεί η δυνατότητα να απορροφηθούν τα υφιστάμενα αποθέματα το πολύ σε μία ακόμη καλλιεργητική περίοδο. Στις περιπτώσεις που παρέχεται μεγαλύτερο χρονικό διάστημα προειδοποίησης, η περίοδος χάριτος μπορεί να συντομευτεί ώστε να λήγει με το τέλος της καλλιεργητικής περιόδου.
(4)
Για το τετραθειοανθρακικό νάτριο και την 8-υδροξυκινολίνη παρουσιάστηκαν στοιχεί τα οποία αξιολογήθηκαν από κοινού από την Επιτροπή και από εμπειρογνώμονες των κρατών μελών. Τα στοιχεία αυτά έδειξαν ότι είναι αναγκαίο να συνεχιστεί η χρήση των εν λόγω ουσιών. Επομένως, υπό τις παρούσες συνθήκες, δικαιολογείται, υπό αυστηρές συνθήκες που αποσκοπούν στην ελαχιστοποίηση του κινδύνου, η πρόβλεψη μεγαλύτερης περιόδου για την ανάκληση των υφιστάμενων εγκρίσεων για περιορισμένες χρήσεις που θεωρούνται απαραίτητες και για τις οποίες δεν φαίνεται προς το παρόν να υπάρχουν εναλλακτικά προϊόντα.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ουσίες αμιδοσουλφονικό αμμώνιο, εξακοναζόλη, τετραθειοανθρακικό νάτριο και 8-υδροξυκινολίνη δεν καταχωρίζονται στο παράρτημα Ι της οδηγίας 91/414/ΕΟΚ.
Άρθρο 2
Τα κράτη μέλη διασφαλίζουν ότι:
α)
Οι εγκρίσεις φυτοπροστατευτικών προϊόντων που περιέχουν αμιδοσουλφονικό αμμώνιο, εξακοναζόλη, τετραθειοανθρακικό νάτριο και 8-υδροξυκινολίνη ανακαλούνται έως τις 22 Μαΐου 2007,
β)
από τις 23 Νοεμβρίου 2006 δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν αμιδοσουλφονικό αμμώνιο, εξακοναζόλη, τετραθειοανθρακικό νάτριο και 8-υδροξυκινολίνη μέσα στο πλαίσιο της παρέκκλισης που προβλέπεται στο άρθρο 8 παράγραφος 2 της οδηγίας 91/414/ΕΟΚ.
Άρθρο 3
1. Κατά παρέκκλιση από το άρθρο 2, τα κράτη μέλη που παρατίθενται στη στήλη Β του παραρτήματος επιτρέπεται να διατηρήσουν σε ισχύ τις εγκρίσεις για φυτοπροστατευτικά προϊόντα που περιέχουν τις ουσίες που απαριθμούνται στη στήλη Α, για τις χρήσεις που αναφέρονται στη στήλη Γ του εν λόγω παραρτήματος έως τις 31 Μαΐου 2010 το αργότερο. Όσα κράτη μέλη που κάνουν χρήση της παρέκκλισης που προβλέπεται στο πρώτο εδάφιο διασφαλίζουν την τήρηση των ακόλουθων προϋποθέσεων:
α)
η συνέχιση της χρήσης γίνεται αποδεκτή μόνον εφόσον δεν υπάρχουν επιβλαβείς επιπτώσεις στην υγεία του ανθρώπου ή των ζώων ούτε απαράδεκτες επιδράσεις στο περιβάλλον,
β)
τα εν λόγω φυτοπροστατευτικά προϊόντα που παραμένουν στην αγορά μετά τις 22 Μαΐου 2007 φέρουν νέα επισήμανση ώστε να ανταποκρίνονται στις περιορισμένες συνθήκες χρήσης,
γ)
επιβάλλονται όλα τα ενδεδειγμένα μέτρα άμβλυνσης του κινδύνου ώστε να μειωθούν οι πιθανοί κίνδυνοι,
δ)
αναζητούνται με σοβαρή έρευνα εναλλακτικές λύσεις για τις χρήσεις αυτές.
2. Τα ενδιαφερόμενα κράτη μέλη ενημερώνουν την Επιτροπή, έως τις 31 Δεκεμβρίου κάθε έτους, σχετικά με τα μέτρα που έλαβαν δυνάμει της παραγράφου 1, και ιδίως για τις ενέργειές τους με βάση τα στοιχεία α) έως δ).
Άρθρο 4
Τυχόν περίοδος χάριτος παραχωρούμενη από τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ θα είναι όσο το δυνατό συντομότερη.
Όταν ανακαλούνται εγκρίσεις σύμφωνα με το άρθρο 2 έως τις 22 Μαΐου 2007 το αργότερο, η περίοδος χάριτος λήγει το αργότερο στις 22 Μαΐου 2008 .
Όταν ανακαλούνται εγκρίσεις σύμφωνα με το άρθρο 3 παράγραφος 1 έως τις 31 Μαΐου 2010 το αργότερο, η περίοδος χάριτος λήγει το αργότερο στις 30 Νοεμβρίου 2010.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 22 Νοεμβρίου 2006.

Labels: 3
6